CELEX: 52015PC0494
Language: el
Date: 2015-10-12
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ με την οποία επιτρέπεται στο Ηνωμένο Βασίλειο να εφαρμόσει ειδικό μέτρο παρέκκλισης από το άρθρο 26 παράγραφος 1 στοιχείο α) και τα άρθρα 168 και 168α της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 12.10.2015
            COM(2015) 494 final
            2015/0238(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία επιτρέπεται στο Ηνωμένο Βασίλειο να εφαρμόσει ειδικό μέτρο παρέκκλισης από το άρθρο 26 παράγραφος 1 στοιχείο α) και τα άρθρα 168 και 168α της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑIΣΙΟ ΤΗΣ ΠΡOΤΑΣΗΣ
            
            
               Αιτιολόγηση και στόχοι της πρότασης
            
            
               
                  Σύμφωνα με το άρθρο 395 παράγραφος 1 της οδηγίας 2006/112/ΕΚ, της 28ης Νοεμβρίου 2006, σχετικά με το κοινό σύστημα φόρου προστιθεμένης αξίας (εφεξής «οδηγία ΦΠΑ»), το Συμβούλιο, αποφασίζοντας ομόφωνα μετά από πρόταση της Επιτροπής, μπορεί να επιτρέπει σε κάθε κράτος μέλος να εφαρμόζει ειδικά μέτρα παρέκκλισης από τις διατάξεις της εν λόγω οδηγίας για λόγους απλούστευσης της διαδικασίας είσπραξης του ΦΠΑ ή για λόγους πρόληψης ορισμένων μορφών φοροδιαφυγής ή φοροαποφυγής.
               
               
                  Με επιστολή που καταχωρίστηκε στην Επιτροπή στις 22 Μαΐου 2015, το Ηνωμένο Βασίλειο ζήτησε την άδεια να συνεχίσει την εφαρμογή μέτρου παρέκκλισης από τα άρθρα 16 και 168 της οδηγίας ΦΠΑ. Σύμφωνα με το άρθρο 395 παράγραφος 2 της οδηγίας ΦΠΑ, με επιστολή της 5ης Ιουνίου 2015, η Επιτροπή ενημέρωσε τα άλλα κράτη μέλη σχετικά με το αίτημα του Ηνωμένου Βασιλείου. Με επιστολή της 8ης Ιουνίου 2015, η Επιτροπή γνωστοποίησε στο Ηνωμένο Βασίλειο ότι διέθετε όλες τις απαραίτητες πληροφορίες για την αξιολόγηση του αιτήματος.
               
            
            
               Γενικό πλαίσιο
            
            
               Τα άρθρα 168 και 168α της οδηγίας ΦΠΑ προβλέπουν ότι ο υποκείμενος στον φόρο έχει δικαίωμα έκπτωσης του ΦΠΑ που επιβάλλεται σε αγορές πραγματοποιούμενες για τις ανάγκες των φορολογούμενων πράξεών του. Σύμφωνα με το άρθρο 26 παράγραφος 1 στοιχείο α) της ίδιας οδηγίας, η χρησιμοποίηση αγαθού, το οποίο ανήκει στην επιχείρηση, για ίδιες ανάγκες εξομοιώνεται με παροχή υπηρεσιών εξ επαχθούς αιτίας, εφόσον το αγαθό αυτό δημιούργησε δικαίωμα προς έκπτωση του ΦΠΑ. Το σύστημα αυτό επιτρέπει την ανάκτηση του αρχικά εκπεσθέντος ΦΠΑ για ίδια χρήση.
            
            
               Στην περίπτωση των οχημάτων επιχειρήσεων που χρησιμοποιούνται εν μέρει για ιδιωτικούς ( μη επιχειρηματικούς σκοπούς) σκοπούς, είναι συχνά δύσκολο να υπολογιστεί και να φορολογηθεί η ιδιωτική χρήση σύμφωνα με τους προαναφερθέντες κανόνες.
            
            
               Σε αυτό το πλαίσιο, το Ηνωμένο Βασίλειο εφάρμοσε ένα ειδικό καθεστώς κατ’ αποκοπή φορολόγησης της ιδιωτικής χρήσης, με βάση τον κυβισμό και τον τύπο καυσίμου του οχήματος, το οποίο εγκρίθηκε με την απόφαση 86/356/ΕΟΚ του Συμβουλίου, της 21ης Ιουλίου 1986, που επιτρέπει στο Ηνωμένο Βασίλειο να εφαρμόζει μέτρα για τον κατ’αποκοπή καθορισμό του μη εκπεστέου φόρου προστιθέμενης αξίας που επιβαρύνει τα έξοδα για καύσιμα των οχημάτων επιχειρήσεων
                  1
               .
            
            
               Η αρχική παρέκκλιση καταργήθηκε και αντικαταστάθηκε από την απόφαση 2006/659/ΕΚ του Συμβουλίου, της 25ης Σεπτεμβρίου 2006, που επιτρέπει στο Ηνωμένο Βασίλειο να εφαρμόσει ειδικό μέτρο παρέκκλισης από το άρθρο 5 παράγραφος 6 και το άρθρο 11A παράγραφος 1 στοιχείο β) της οδηγίας 77/388/ΕΟΚ περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών
                  2
               , με την εισαγωγή κατ’ αποκοπή φορολόγησης της ιδιωτικής χρήσης βάσει του επιπέδου των εκπομπών CO2 των οχημάτων. Το καθεστώς αυτό βασίζεται στο γεγονός ότι υπάρχει άμεση σχέση μεταξύ των εκπομπών και των ποσοτήτων καυσίμων που καταναλώνονται, καθώς οι υψηλότερες εκπομπές αντιστοιχούν σε μεγαλύτερη κατανάλωση καυσίμων. Με βάση τα εν λόγω επίπεδα εκπομπών υπολογίζεται η κατανάλωση καυσίμου ανά χιλιόμετρο και στη συνέχεια η τιμή αυτή συνδυάζεται με τον μέσο αριθμό χιλιομέτρων για ιδιωτικούς σκοπούς που καθορίζεται βάσει των άμεσων φορολογικών στοιχείων και της λιανικής τιμής των καυσίμων κίνησης. Αυτό οδηγεί σε επιβάρυνση για ιδιωτική χρήση η οποία αντιστοιχεί στο ποσό του ΦΠΑ για την ιδιωτική χρήση του οχήματος. Η επιβάρυνση αυτή αναπροσαρμόζεται άπαξ ετησίως, ώστε να λαμβάνονται υπόψη οι μεταβολές στις τιμές των καυσίμων.
            
            
               Σύμφωνα με το Ηνωμένο Βασίλειο, το σύστημα αυτό έχει αποδειχθεί ακριβές και συνεπάγεται σημαντική απλούστευση, τόσο για τις επιχειρήσεις όσο και για τη φορολογική διοίκηση. Στο πλαίσιο αυτό, θα πρέπει να επισημανθεί ότι το σύστημα είναι προαιρετικό για τους υποκείμενους στον φόρο, οι οποίοι θα μπορούσαν να αποφασίσουν να παραμείνουν υπό τους συνήθεις κανόνες. Ωστόσο, εκτιμάται ότι περίπου 230.000 οχήματα εμπίπτουν στο απλουστευμένο σύστημα.
            
            
               Σε αυτή τη βάση, το Ηνωμένο Βασίλειο ζήτησε να παραταθεί η εφαρμογή της παρέκκλισης.
            
            
               Η προαναφερόμενη απόφαση, η ισχύς της οποίας λήγει στις 31 Δεκεμβρίου 2015, βασίζεται στην καλούμενη έκτη οδηγία 77/388/ΕΟΚ του Συμβουλίου, της 17ης Μαΐου 1977, περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών - Κοινό σύστημα φόρου προστιθεμένης αξίας: ομοιόμορφη φορολογική βάση
                  3
               , η οποία αντικαταστάθηκε, χωρίς ουσιαστικές αλλαγές όσον αφορά το περιεχόμενό της, από την οδηγία ΦΠΑ, που, ως εκ τούτου, αποτελεί τη βάση για την παρούσα απόφαση.
            
            
               Οποιαδήποτε αίτηση παράτασης πέραν της 31ης Δεκεμβρίου 2018 θα πρέπει να συνοδεύεται από έκθεση σχετικά με τη λειτουργία του συστήματος.
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               Άρθρο 395 της οδηγίας ΦΠΑ.
            
            
               •Επικουρικότητα (σε περίπτωση μη αποκλειστικής αρμοδιότητας)
            
            
               Λαμβανομένης υπόψη της διάταξης της οδηγίας ΦΠΑ στην οποία βασίζεται η πρόταση, η πρόταση εμπίπτει στην αποκλειστική αρμοδιότητα της Ένωσης. Ως εκ τούτου, δεν εφαρμόζεται η αρχή της επικουρικότητας.
            
         
         
            
               •Αναλογικότητα
            
            
               
                  Η απόφαση αφορά άδεια που χορηγείται σε κράτος μέλος κατόπιν αιτήματός του και ουδόλως συνιστά υποχρέωση.
               
               
                  Δεδομένου του περιορισμένου πεδίου εφαρμογής της παρέκκλισης, το ειδικό μέτρο είναι ανάλογο προς τον επιδιωκόμενο στόχο, δηλαδή την απλούστευση της διαδικασίας είσπραξης του ΦΠΑ. Δεν υπερβαίνει ό, τι είναι αναγκαίο ώστε να απλουστευθεί η είσπραξη του ΦΠΑ στο συγκεκριμένο τομέα.
               
               
                  Το σύστημα παραμένει προαιρετικό για τους υποκείμενους στον φόρο.
               
            
            
               •Επιλογή του νομικού μέσου
            
            
               
                  Βάσει του άρθρου 395 της οδηγίας ΦΠΑ, η παρέκκλιση από τους κοινούς κανόνες ΦΠΑ είναι δυνατή μόνο με έγκριση του Συμβουλίου, το οποίο αποφασίζει ομόφωνα κατόπιν πρότασης της Επιτροπής. Εξάλλου, η απόφαση του Συμβουλίου αποτελεί το πλέον ενδεδειγμένο μέσο, δεδομένου ότι μπορεί να απευθύνεται σε μεμονωμένα κράτη μέλη.
               
            
            
               3.ΑΠΟΤΕΛΕΣΜΑΤΑ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΔΙΑΒΟΥΛΕΥΣΕΙΣ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΤΩΝ ΕΠΙΠΤΩΣΕΩΝ
            
            
               •Διαβουλεύσεις με τα ενδιαφερόμενα μέρη
            
            
               
                  Η παρούσα πρόταση βασίζεται σε αίτημα του Ηνωμένου Βασιλείου και αφορά μόνο το εν λόγω κράτος μέλος.
               
            
            
               •Συγκέντρωση και χρησιμοποίηση των εκτιμήσεων εμπειρογνωμόνων
            
            
               
                  Δεν υπήρξε ανάγκη προσφυγής σε εξωτερικούς εμπειρογνώμονες.
               
            
            
               •Εκτίμηση επιπτώσεων
            
            
               
                  Η πρόταση απόφασης αποσκοπεί στην απλούστευση της είσπραξης του ΦΠΑ όσον αφορά τα οχήματα επιχειρήσεων που χρησιμοποιούνται εν μέρει για μη επιχειρηματικούς σκοπούς και, συνεπώς, έχει δυνητικά θετικό αντίκτυπο.
               
               
                  Για τους υποκείμενους στον φόρο οι οποίοι θα επιλέγουν να χρησιμοποιήσουν το εν λόγω σύστημα, μειώνει τον διοικητικό φόρτο και το κόστος συμμόρφωσης με την κατάργηση της ανάγκης να τηρούν λεπτομερή στοιχεία σχετικά με τις χιλιομετρικές αποστάσεις για κάθε όχημα της επιχείρησης για τους σκοπούς του ΦΠΑ. Οι εν λόγω απαιτήσεις τήρησης στοιχείων ενδέχεται να είναι χρονοβόρες και συχνά συνεπάγονται σημαντικό διοικητικό φόρτο για σχετικά μικρά ποσά φόρου. Η μέθοδος απλούστευσης μειώνει επίσης το φόρτο για τις φορολογικές αρχές που, διαφορετικά, θα απαιτείτο να ελέγχουν πολυάριθμες μεμονωμένες περιπτώσεις.
               
            
            
               Ωστόσο, λόγω του περιορισμένου πεδίου εφαρμογής της παρέκκλισης και της περιορισμένης χρονικής εφαρμογής της, οι επιπτώσεις θα είναι ούτως ή άλλως περιορισμένες. 
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Η πρόταση δεν έχει αρνητικές επιπτώσεις στον ενωσιακό προϋπολογισμό.
               
            
            
               5.ΛΟΙΠΑ ΣΤΟΙΧΕΙΑ
            
            
               
                  Η πρόταση περιλαμβάνει ρήτρα λήξης ισχύος. Η ισχύς της παρέκκλισης λήγει αυτόματα στις 31 Δεκεμβρίου 2018.
               
            
            
               2015/0238 (NLE)
            
         
         
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               με την οποία επιτρέπεται στο Ηνωμένο Βασίλειο να εφαρμόσει ειδικό μέτρο παρέκκλισης από το άρθρο 26 παράγραφος 1 στοιχείο α) και τα άρθρα 168 και 168α της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη την οδηγία 2006/112/EΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  4
               , και ιδίως το άρθρο 395 παράγραφος 1,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Με την απόφαση 2006/659/ΕΚ του Συμβουλίου
                  5
                επιτρέπεται στο Ηνωμένο Βασίλειο να εφαρμόσει ειδικά μέτρα απλούστευσης για τον καθορισμό σε κατ’ αποκοπή βάση του ποσοστού του μη εκπεστέου φόρου προστιθέμενης αξίας (ΦΠΑ) που αφορά τα έξοδα για καύσιμα των επαγγελματικών αυτοκινήτων που δεν χρησιμοποιούνται αποκλειστικά για επαγγελματικούς σκοπούς. Το σύστημα, το οποίο είναι προαιρετικό για τους υποκείμενους στον φόρο, βασίζεται στο επίπεδο εκπομπών διοξειδίου του άνθρακα (CO2) του αυτοκινήτου, δεδομένου ότι οι εκπομπές CO2 και η κατανάλωση καυσίμων έχουν σχέση αναλογίας μεταξύ τους και επομένως και με τα έξοδα για καύσιμα.
            
            
               (2)Με επιστολή που καταχωρίστηκε στην Επιτροπή στις 22 Μαΐου 2015, το Ηνωμένο Βασίλειο ζήτησε την άδεια να συνεχίσει την εφαρμογή του μέτρου.
            
            
               (3)Η Επιτροπή ενημέρωσε τα υπόλοιπα κράτη μέλη σχετικά με το αίτημα του Ηνωμένου Βασιλείου με επιστολή της 5ης Ιουνίου 2015. Με επιστολή της 8ης Ιουνίου 2015, η Επιτροπή γνωστοποίησε στο Ηνωμένο Βασίλειο ότι διέθετε όλες τις απαραίτητες πληροφορίες για την εξέταση του αιτήματος.
            
            
               (4)Σύμφωνα με το Ηνωμένο Βασίλειο, το καθεστώς πράγματι οδήγησε σε απλούστευση της διαδικασίας είσπραξης του ΦΠΑ σε σχέση με τα έξοδα για καύσιμα των επαγγελματικών αυτοκινήτων, τόσο για τους υποκείμενους στον φόρο όσο και για τη φορολογική διοίκηση. Συνεπώς, κρίνεται σκόπιμο να επιτραπεί στο Ηνωμένο Βασίλειο να εφαρμόσει το μέτρο έως τις 31 Δεκεμβρίου 2018.
            
            
               (5)Εφόσον το Ηνωμένο Βασίλειο θεωρήσει ότι είναι αναγκαία περαιτέρω παράταση πέραν του 2018, θα πρέπει να υποβάλει έκθεση μαζί με αίτηση παράτασης στην Επιτροπή, το αργότερο έως τις 31 Μαρτίου 2018.
            
            
               (6)Το μέτρο παρέκκλισης δεν θα έχει αρνητικές επιπτώσεις στους ιδίους πόρους της Ένωσης που προέρχονται από τον ΦΠΑ,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Κατά παρέκκλιση από το άρθρο 26 παράγραφος 1 στοιχείο α), το άρθρο 168 και το άρθρο 168α της οδηγίας 2006/112/ΕΟΚ, επιτρέπεται στο Ηνωμένο Βασίλειο, από 1ης Ιανουαρίου 2016 έως 31 Δεκεμβρίου 2018, να καθορίζει σε κατ’ αποκοπή βάση το ποσοστό του φόρου προστιθέμενης αξίας που αφορά τα έξοδα για καύσιμα των επαγγελματικών αυτοκινήτων που χρησιμοποιούνται για ιδιωτικούς σκοπούς.
            
            
               Άρθρο 2
            
            
               Το ποσοστό του φόρου που αναφέρεται στο άρθρο 1 εκφράζεται σε πάγια ποσά, τα οποία καθορίζονται με βάση το επίπεδο των εκπομπών CO2 του τύπου οχήματος, που αντιστοιχούν στην κατανάλωση καυσίμων. Το Ηνωμένο Βασίλειο αναπροσαρμόζει αυτά τα πάγια ποσά ετησίως ανάλογα με τις αλλαγές του μέσου κόστους των καυσίμων.
            
            
               Άρθρο 3
            
         
         
            
               Το σύστημα που δημιουργείται με βάση την παρούσα απόφαση είναι προαιρετικό για τους φορολογουμένους.
            
            
               Άρθρο 4
            
            
               Κάθε αίτηση παράτασης του ειδικού μέτρου που προβλέπεται στην παρούσα απόφαση υποβάλλεται στην Επιτροπή το αργότερο έως την 31η Μαρτίου 2018 και συνοδεύεται από έκθεση η οποία περιλαμβάνει εξέταση της εφαρμογής του εν λόγω μέτρου.
            
            
               Άρθρο 5
            
            
               Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βόρειας Ιρλανδίας.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  ΕΕ L 212 της 2.8.1986, σ. 35.
               
               
                  
                     (2)
                  ΕΕ L 272 της 3.10.2006, σ. 15.
               
               
                  
                     (3)
                  ΕΕ L 145 της 13.6.1977, σ. 1.
               
               
                  
                     (4)
                  
                  
                     ΕΕ L 347 της 11.12.2006, σ. 1
                  
                  .
               
               
                  
                     (5)
                  Απόφαση 2006/659/EK του Συμβουλίου, της 25ης Σεπτεμβρίου 2006, που επιτρέπει στο Ηνωμένο Βασίλειο να εφαρμόσει ειδικό μέτρο παρέκκλισης από το άρθρο 5 παράγραφος 6 και το άρθρο 11A παράγραφος 1 στοιχείο β) της οδηγίας 77/388/ΕΟΚ περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών (ΕΕ L 272 της 3.10.2006, σ. 15).